Federico Valverde

Federico Santiago Valverde Dipetta (sündinud 22. juulil 1998 Montevideos) on Uruguay jalgpallur, kes mängib poolkaitsjana Hispaania kõrgliiga klubis Madridi Real ja Uruguay jalgpallikoondises.

Ta alustas klubikarjääri Uruguay kõrgliiga klubis Peñarol, mille põhimeeskonnas debüteeris ta 2016. aastal. 2016. aasta juulis liitus ta Madridi Realiga. Esimesel hooajal mängis ta klubi duubelmeeskonnas Hispaania tugevuselt kolmandas liigas. Hooajal 2017–2018 mängis ta laenul Hispaania kõrgliiga klubis Deportivo La Coruña. Kui ta oli laenult naasnud, arvas Madridi Reali peatreener Julen Lopetegui ta 2018. aastal klubi põhimeeskonda.

2017. aastal sai ta Uruguay kuni 20-aastaste koondisega juunioride maailmameistrivõistlustel neljanda koha. Valverde pälvis turniiril hõbepalli auhinna. Uruguay jalgpallikoondises tegi ta debüüdi 5. septembril 2017 MM-i valikmängus Paraguay vastu ja lõi selles mängus ka oma esimese koondisemängu värava. Ta valiti 2019. aasta Copa Américal osalevasse Uruguay koondisse.

 Saavutused 
Peñarol
Uruguay Primera División: 2015–16
Madridi Real
Klubide maailmameistrivõistlused: 2018

Kategooria:Uruguay jalgpallurid
Kategooria:Real Madrid CF mängijad
Kategooria:Deportivo La Coruña mängijad
Kategooria:La Liga mängijad
Kategooria:Sündinud 1998